Ámōs lálā ó ngáyi kwí, kídí ē lēndé, ńdɔ zə̌ yaŋ e ngátádī nâ yadzimbi, fɛ̌lə́fɛs é ngalodan á yób, mod ǹkúd á yalí fɔ̄ɔ̄ ńkǒl ósə̄ á vyūg, tɔ́ŋ ē ngalɔ́ŋ ai ngul ésə á ńkǒl á yób. Ayɔŋ Ísraɛ̂l yā á ngábə́ tɔá á bibə̌m á ńkǒl á sí á ngambáda fɔ́ɔ́. 17Á kúlī Mósɛs a ngákúlī bɔ́ á bibə̌m byábán nâ bâkə tóban ai Zambá, ńdɔ̄ bə́ ngátə́bə̄ á mə̄tádī mə́ ńkǒl. 18Ǹkǒl Sínai ósə̄ ó ngakwí hḿ ótsīda, ḿból Ńtī ā suzu étē ai ndóan, otsídā ó ngakwí hə anə́ éví yā mod m̀bǔm ndóan: ǹkǒl ósə̄ ó ńtɔ̄á fɔ̄ɔ̄ hə məsis məsis. 19Tɔ́ŋ ē ngalɔŋ fɔ̄ɔ̄ və ǹlɔ́ŋán á yób étē. Ńdɔ̄ Mósɛs a ngátádī nâ a kɔ́bɔ, Zambá nyé a yalagan nyé. 20Ǹtí á suzu hḿ á ńkǒl Sínai, ḿfág yā óbobon á yób, ńdɔ a ngálóe Mósɛs á ńkǒl á yób wē. 21Ǹtondôbə nyé ai Mósɛs nâ: “Sǐgi, ó kad bod nâ tə bâkə mə́gē nə̄ bâzu yén Ńtondôbə, bə́ zā wú étītíb. 22Tɔ bəfada bə́bēn tə́ bâdaŋ súbū babi ai Ǹtondôbə, Ǹtondôbə a zǎ yɔ́gɔ́bɔ́ ai bɔ́.